钦定古今图书集成/历象汇编/岁功典/第030卷 > 东郊朝日赋〈以国家行仲春之令为韵〉 唐陆贽
## 钦定古今图书集成/历象汇编/岁功典/第030卷 > 东郊朝日赋〈以国家行仲春之令为韵〉 唐陆贽

日为炎精，君实阳德，明至乃照临下土，德盛则光被
四国。大垂象圣，作则候春分之节，时则罔愆；顺《周官》
之仪，事乃不忒。于是载青旗，俨翠华。盖留残月，旗拂
朝霞。咸济济以皇皇，备礼容于邦家。天子躬整服以
待曙，心既诚而望赊。倏而罢严，更辟禁城。五辂齐驾，
八鸾启行。风出郊而草偃，泽先路而尘清。卷馀霭于
林薄，动神光于斾旌。初破镜而牛掩，忽成轮而上征。
杲耀荣光，分辉于千品万类；烟煴瑞色，均烛于四夷
八纮。一人端冕以仰拜，百辟奉璋而竭诚。故曰：“天为
父，日为兄。”和气旁通，帝德与日德俱远；清光相对，帝
心与日心齐明。时也。春事既用，夹锺律中。登观台而
瑞集，睹芳甸而农众。东为阳位，故出拜于国东；仲居
时中，乃展礼于春仲。既而盛礼毕陈，钖銮回轮。家有
罄室，巷无居人。备礼服之灿灿，殷游车之辚辚。人望
如艸，我泽如春。惟天德与圣寿，配朝日而长新。伊兹
礼之可持，历前代而修之。汉拜庭中，成烦亵之细事；
魏朝岁首，失《礼经》于旧时。国家钦若天命，率由时令。
矫前王之失德，修古典而施敬。俾伯夷之掌礼，侔轩
后以作圣，恭承命于春卿，遂观光而兴咏。